……………….napirend

Előterjesztve: a Költségvetési Bizottsághoz

Közoktatási, Közművelődési, Sport, Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2022. augusztus 30-i rendkívüli ülésére**

**Tárgy:** Javaslat az energiaválság és a gazdasági folyamatok miatt az intézmények működéséhez többletforrás biztosítására

**Készítette:** ………………………

Ötvös Zoltán

Intézményirányítás osztályvezető s.k.

**Egyeztetve:** ………………………

Annus Béláné

gazdasági igazgató

**Látta:** ……………………….

dr. Szalai Tibor

jegyző

……………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Az Önkormányzat 2022. évi költségvetésének elkészítését befolyásolta a 2020. év eleje óta fennálló járványhelyzettel összefüggő veszélyhelyzet, amely a bevételek és kiadások összetételének módosulását eredményezte. Az előző két évben a bevételi források szűkültek, a felmerülő kiadási igények pedig nőttek a védekezésre fordított összegekkel.

A költségvetés tervezésekor még nem lehetett számolni azokkal a kora tavasz óta zajló élesedő eseményekkel, amely jelenleg valamennyi gazdasági szereplőt és a lakosságot is sújtja. Egész Európában tombol az energiaválság, ami hazánkban is egyre erősebben érezteti hatását, a kormány által kihirdetett energia-vészhelyzet negatív hatásai az Önkormányzatunk által fenntartott intézményeket is érintik.

Önkormányzatunk fenntartásában működő 6 bölcsőde, 19 épületben lévő óvoda, az 5 szociális intézmény és az Egészségügyi Szolgálat és telephelyei - jellemzően nagyméretű közintézmények - nagy fogyasztóknak minősülnek, a jövőbeli fűtésszámla, áramfogyasztás nyilvánvalóan az átlagfogyasztás felett lesz. Az intézmények rezsiköltség növekedésének pontos összege még csak becsülhető, amely majd a jövő évi költségvetés működési oldalát fogja jelentősen terhelni.

A KSH 2022. július havi gyorsjelentése, szerint a fogyasztói árak átlagosan 13,7%-kal meghaladták az egy évvel korábbit, ezen belül az élelmiszer árak 27 %-kal emelkedtek.

Önkormányzatunk kötelező feladata a közétkeztetés, ideértve az állami fenntartású iskolák tanulóinak ellátását is. Az élelmiszerek fogyasztói árindexe hónapról-hónapra folyamatosan emelkedik, ennek hatása is megjelenik az intézményeink működtetésénél.

A szociális és köznevelési intézményekben ellátottak étkeztetését két szolgáltató végzi.

A velük kötött szerződés alapján minden év szeptember 1-jétől kerülhet sor szolgáltatási díj emelésére, melynek mértékénél a KSH által közölt előző évi %-os növekedést kell figyelembe venni (élelmiszer 45 %-ban, 35 %-ban a nemzetgazdasági átlagbér, 20 %-ban az energiahordozók).

A szolgáltatók által eljuttatott szolgáltatási díj emelésére a szerződésben meghatározottakon felüli 22,5 %-ot javasolnak, jelezve azt, hogy a szolgáltatás jelenlegi színvonalát is csak az emelés teljesítésével tudják biztosítani, előrevetítve, hogy a jövő évben az inflációs hatások miatt további emelés várható. A javaslatok pontosan kidolgozott, számszerűsített, valós adatokat tartalmaznak.

A fentieket figyelembe véve évvégéig a kötelező feladatok biztonságos ellátásához az oktatási és szociális intézmények részére mindösszesen 299 488 000 Ft működési többletforrás biztosítására van szükség.

A Képviselő-testület májusi ülésén a 2022. évi költségvetésről szóló 2/2022. (II.25.) önkormányzati rendelet első módosításakor – maradvány beemelése – már számolt azzal, hogy kiegészítő működési forrás biztosítására lesz szükség az intézményhálózatban, ezért jelentős összegű működési céltartalékot képzett. A 16. sz. tábla II./a/2. *„Működési tartalék”* jogcímen jelenleg rendelkezésre álló előirányzat 322 342 751 Ft.

Javasoljuk továbbá, hogy a Képviselő-testület az intézmények jövői évi kötelező feladatinak biztonságos ellátásához már most képezzen 90 000 000 Ft tartalékot a 2022. évi költségvetésről szóló 2/2022. (II.25.) önkormányzati rendelet 18. sz. *„Intézmények 2023. évi kötelező feladatainak működési tartaléka”* új jogcímen.

Kérjük a Tisztelt a Képviselő-testületet az előterjesztés megtárgyalására és határozati javaslat elfogadására.

**Határozati javaslatok**

1. A Képviselő-testület úgy dönt, hogy a 2022. évi költségvetés elfogadásakor még nem ismert, azóta kialakult, emelkedő inflációs hatások kompenzálásaként az önkormányzat 2022. évi költségvetéséről szóló 2/2022. (II.25.) önkormányzati rendelet 16. sz. tábla II./a/2. *„Működési tartalék”* jogcímen előirányzatából összesen 299 488 000 Ft kiegészítő forrást biztosít az általa fenntartott intézmények dologi kiadásihoz, intézményi kötelező feladatok ellátására az alábbiak szerint:

* iskolai közétkeztetés és kapcsolódó dologi kiadások: 233 983 333 Ft
* óvodai étkeztetés és dologi kiadások   64 466 667 Ft
* gondozási központok étkeztetés és dologi kiadások     1 038 000 Ft

**Felelős:** polgármester

**Határidő:** előirányzat módosításra 15 nap,

rendelet módosításra legkésőbb 2022. december 31.

*A határozati javaslat elfogadása minősített többségű szavazati arányt igényel.*

1. A Képviselő-testület úgy dönt, hogy kötelezettséget vállal az intézmények kötelező feladatainak biztonságos ellátására a 2023. évre 90 000 000 Ft működési tartalékot képez, ennek érdekében a 2022. évi költségvetésről szóló 2/2022. (II.25.) önkormányzati rendelet 18. sz. tábla *„Intézmények 2023. évi kötelező feladatainak működési tartaléka”* új jogcímen 90 000 000 Ft előirányzatot biztosít.

**Felelős:** polgármester

**Határidő:** a költségvetési rendelet soron következő módosítása

*A határozati javaslat elfogadása minősített többségű szavazati arányt igényel.*

**Budapest, 2022. augusztus 26.**

**dr. Varga Előd Bendegúz**

Alpolgármester